Mohd Rosli Saludin

Profesor Madya Dr Mohd Rosli Saludin (25 September 1962 – 4 April 2024) ialah seorang tokoh adat dari Malaysia yang menjadi rujukan berkenaan Adat Perpatih di Negeri Sembilan. Beliau telah dinobatkan sebagai Warisan Kebangsaan bagi kategori Orang Hidup oleh Jabatan Warisan Negara Malaysia pada 2018.

Latar belakang
Mohd Rosli dilahirkan di Kampung Dioh Kecil, Kuala Pilah, Negeri Sembilan pada 25 September 1962. Beliau mendapat pendidikan awal di Sekolah Kebangsaan Kuala Pilah dan Sekolah Menengah Zaaba, Kuala Pilah. Berkelulusan Ijazah Sarjana Muda Sastera Kepujian, Diploma Pendidikan dan Diploma Psikologi Kaunseling dari Universiti Kebangsaan Malaysia (UKM). 

Pada tahun 1987, beliau ditawarkan mengajar di Sekolah Menengah Kebangsaan Batu Kikir, Jempol, Negeri Sembilan dan bidang pengajaran ialah Kesusasteraan Melayu, Bahasa Melayu dan Sejarah. Pada tahun 1996, beliau telah melanjutkan pelajaran di peringkat Sarjana dalam bidang Sastera di UKM dan bidang yang dikaji adalah Adat Perpatih. Seterusnya pada tahun 2000, beliau telah melanjutkan pelajaran di peringkat Doktor Falsafah dalam bidang Komunikasi Tradisional Melayu dan telah menerima Ijazah Doktor Falsafah pada 3 Ogos 2004 daripada Universiti Malaya (UM). Seterusnya beliau menyambung pelajaran di universiti di Universiti Pendidikan Sultan Idris (UPSI), Tanjong Malim, Perak pada tahun 1997.

 Kerjaya 
Pernah menjawat jawatan Ketua Jabatan Bahasa dan Timbalan Dekan Penyelidikan di Fakulti Bahasa dan Komunikasi, Pengarah Institut Peradaban Melayu dan Pensyarah Kanan Fakulti Bahasa dan Komunikasi di UPSI. Kini beliau menjawat jawatan sebagai Felo Penyelidik Kanan, Institut Alam dan Tamadun Melayu (ATMA), UKM.

Bidang pengkhususan beliau ialah Sastera Tradisional, Kesenian, Kebudayaan, Adat Melayu, Puisi Moden, Drama, dan Teater Melayu. Beliau juga pernah terlibat dalam dokumentari Adat Perpatih di TV1 dan 3, serta aktif di pentas dalam deklamasi sajak dan Puisi Melayu Tradisional terutama teromba.

Beliau juga pernah menulis beberapa buah buku berkaitan pendidikan, drama dan teater, teromba, cerita lisan dan ungkapan Melayu. Antara penulisan beliau adalah Anjung Teromba, Naning Luak Terbilang, Puisi Melayu Tradisional, Sejarah Kuala Pilah, Ibu Soko, Institut Undang di Negeri Sembilan, Penggunaan Teromba dalam Seni Pengucapan Melayu, Institut Yamtuan Negeri Sembilan, Hari-Hari Mendatang Adat Perpatih, Penulisan Sastera Kanak-Kanak dan Remaja, Pepatah-Petitih dan banyak lagi. Beliau pernah membentangkan kertas kerja berkaitan bidangnya di UM, UKM, Universiti Putra Malaysia, Dewan Bahasa dan Pustaka.

Pada tahun 2018, beliau telah menerima anugerah Tokoh Warisan Kebangsaan Orang Hidup Teromba Penglipurlara. Beliau juga merupakan penasihat bagi Persatuan Sejarah Jempol dan juga Pengerusi Telapak Warisan Ulu Gachong Negeri Sembilan.

Hasil penulisan

 Buku 
 Adab dalam Teromba: Unsur Islam Dalam Kesusasteraan Melayu, Pusat Kebudayaan USIM & Penerbit USIM, 2021











 Kajian 
Beliau menjalankan beberapa kajian penyelidikan, seperti berikut:

 Adat Melayu Serumpun. Penyelidikan Di Bawah Kementerian Kebudayaan, Kesenian dan Warisan. Mula 1 Januari 2004 Tamat 2005
 Terombo. Penyelidikan Di Bawah Jabatan Kebudayaan, Kesenian dan Warisan, Negeri Sembilan.
 Adat Naning Melaka. Penyelidikan Di Bawah Kementerian Kebudayaan, Kesenian dan Warisan Malaysia.
 Adat Perpatih Berteraskan Islam. Penyelidikan Di Bawah Muzium Budaya Negeri Sembilan.
 Peranan Wanita Dalam Adat Perpatih. Penyelidikan Di Bawah Muzium Budaya Negeri Sembilan.
 Adat Perpatih Di Era Globalisasi. Penyelidikan Di Bawah Muzium Budaya Negeri Sembilan.
 Adat Luak Johol. Penyelidikan Di Bawah Balai Undang Johol, Negeri Sembilan.
 Adat Luak Tampin. Penyelidikan Di Bawah Balai Luak Tampin, Negeri Sembilan.
 Adat Menjemput Kematian Isteri. Penyelidikan Di Bawah Balai Luak Terachi, Negeri Sembilan.
 Peranan Pemimpin Adat. Penyelidikan Di Bawah Balai Luak Inas, Negeri Sembilan.

 Anugerah dan pengiktirafan 

 Anugerah ketokohan 

 Jabatan Warisan Negara (Malaysia)
 Warisan Kebangsaan bagi kategori Orang Hidup - 2018
 Universiti Kebangsaan Malaysia
 Anugerah Bitara UKM 2022, Kategori Anugerah Bitara Seni dan Kreativiti (Seni Persembahan).

 Darjah kebesaran 

 NaningDarjah kebesaran ini tidak diiktiraf oleh kerajaan Melaka dan Malaysia
 Darjah Kurnia Undang Naning (D.P.U.N.) - Dato' Paduka Kurnia (2007)

 Kematian 
Beliau meninggal dunia pada 4 April 2024 di Hospital Tuanku Ampuan Najihah, Kuala Pilah akibat jangkitan kuman.

 Pautan luar 

 Mohd Rosli Saludin di UKM Sarjana

 Nota 

 Rujukan 

Kategori:Penulis Malaysia
Kategori:Orang dari Negeri Sembilan
Kategori:Alumni Universiti Malaya
Kategori:Alumni Universiti Kebangsaan Malaysia
Kategori:Warisan Kebangsaan Tokoh Orang Hidup